酬劉侍御過草堂
作者：吳筠
朝代：唐

paragraphs: 弱冠涉儒黑，壯懷歸道真。
棲遲高潁閒，得與巢由鄰。
豺狼亂天紀，流蕩江海濱。
江海非吾土，所賴吾同人。
築堂依絕巘，閉關從隱淪。
一過囂紛境，臥病逾三旬。
皇靈垂矜卹，正氣澄心神。
但感適起居，何堦答蒼旻。
策羸返巖壑，情抱豁已伸。
霜候變林薄，不能改松筠。
彌見攝生理，邈然超世塵。
寫懷簡同志，終古無緇磷。
（同前。
）。